CELEX: 
Language: mt
Date: 2021-04-21 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolamenti Delegati (UE) 2017/2358 u (UE) 2017/2359 fir-rigward tal-integrazzjoni tal-fatturi ta’ sostenibbiltà, tar-riskji għas-sostenibbiltà u tal-preferenzi ta’ sostenibbiltà fir-rekwiżiti ta’ sorveljanza u ta’ governanza tal-prodotti għall-impriżi tal-assigurazzjoni u għad-distributuri tal-assigurazzjoni u fir-regoli tal-kondotta tal-operazzjonijiet u l-konsulenza dwar l-investiment għall-prodotti ta’ investiment fl-assigurazzjoni

MEMORANDUM TA’ SPJEGAZZJONI
            
            
               Dan ir-Regolament huwa parti minn inizjattiva usa’ tal-Kummissjoni dwar l-iżvilupp sostenibbli. Hija tqiegħed il-pedament għal qafas tal-UE li jqiegħed il-kunsiderazzjonijiet ta’ sostenibbiltà fil-qalba tas-sistema finanzjarja insostenn tat-trasformazzjoni tal-ekonomija Ewropea f’sistema aktar ekoloġika, aktar reżiljenti u ċirkolari skont l-objettivi tal-Patt Ekoloġiku Ewropew
                  1
               .
            
            
               Wara l-adozzjoni tal-Ftehim ta’ Pariġi tal-2016 dwar il-Klima u tal-Aġenda 2030 tan-Nazzjonijiet Uniti għall-Għanijiet ta’ Żvilupp Sostenibbli (SDGs), il-Kummissjoni ħabbret fil-Pjan ta’ Azzjoni: Il-Finanzjament tat-Tkabbir Sostenibbli
                  2
               , l-intenzjoni li tinkorpora s-sostenibbiltà meta jiġi pprovdut parir finanzjarju u li tiċċara l-integrazzjoni tas-sostenibbiltà fl-hekk imsejħa dmirijiet fiduċjarji fil-leġiżlazzjoni settorjali. Il-Komunikazzjoni dwar il-Patt Ekoloġiku Ewropew tikkonferma l-ħtieġa ta’ sinjali fit-tul biex jidderieġu l-flussi finanzjarji u tal-kapital lejn investiment ekoloġiku u biex jiġu evitati assi mhux rekuperabbli. Dan ir-Regolament Delegat se jikkontribwixxi lejn dan l-objettiv speċifiku.
            
            
               Ir-Regolament Delegat tal-Kummissjoni (UE) 2017/2358
                  3
                jissupplimenta d-Direttiva (UE) 2016/97 tal-Parlament Ewropew u tal-Kunsill
                  4
               (IDD) billi jispeċifika ulterjorment ir-rekwiżiti ta’ sorveljanza u ta’ governanza tal-prodotti għall-impriżi tal-assigurazzjoni u għad-distributuri tal-assigurazzjoni, filwaqt li r-Regolament Delegat tal-Kummissjoni (UE) 2017/2359
                  5
                jissupplimenta d-Direttiva (UE) 2016/97 billi jispeċifika rekwiżiti ta’ informazzjoni u regoli tal-kondotta tal-operazzjonijiet applikabbli għad-distribuzzjoni ta’ prodotti ta’ investiment fl-assigurazzjoni. Dan ir-Regolament jimmodifika r-Regolamenti Delegati (UE) 2017/2358 u (UE) 2017/2359 b’żewġ modi.
            
            
               L-ewwel nett, jintegra l-preferenzi tal-konsumaturi f’termini ta’ sostenibbiltà bħala element miżjud mal-valutazzjoni tal-adegwatezza. Skont il-qafas eżistenti tal-IDD, l-intermedjarji tal-assigurazzjoni u l-impriżi tal-assigurazzjoni li jiddistribwixxu prodotti ta’ investiment fl-assigurazzjoni huma obbligati li jiksbu l-informazzjoni meħtieġa dwar l-għarfien u l-esperjenza tal-konsumaturi fil-qasam tal-investiment, is-sitwazzjoni finanzjarja tagħhom inkluża l-abbiltà li jġarrbu telf u l-objettivi tagħhom inkluża t-tolleranza tal-konsumaturi għar-riskji sabiex l-intermedjarji tal-assigurazzjoni u l-impriżi tal-assigurazzjoni jkunu jistgħu jirrakkomandaw il-prodotti ta’ investiment fl-assigurazzjoni adattati għall-konsumatur (valutazzjoni tal-adegwatezza). L-informazzjoni rigward l-objettivi tal-investiment tinkludi informazzjoni dwar il-preferenzi rigward it-teħid tar-riskju, il-profil tar-riskju u l-iskopijiet tal-investiment. Madankollu, l-informazzjoni dwar l-objettivi tal-investiment ġeneralment tkun tirrigwarda l-objettivi finanzjarji, filwaqt li objettivi oħra, mhux finanzjarji tal-konsumatur, bħall-preferenzi ta’ sostenibbiltà, normalment ma jiġux indirizzati. Il-valutazzjonijiet tal-adegwatezza eżistenti ġeneralment ma jkunux jinkludu mistoqsijiet dwar il-preferenzi ta’ sostenibbiltà tal-konsumaturi, filwaqt li l-maġġoranza tal-konsumaturi ma jqajmux minn jeddhom kwistjonijiet rigward is-sostenibbiltà. Minħabba f’hekk, l-intermedjarji tal-assigurazzjoni u l-impriżi tal-assigurazzjoni li jiddistribwixxu prodotti ta’ investiment fl-assigurazzjoni, konsistentement, ikunu jistgħu jqisu b’mod aktar xieraq il-fatturi ta’ sostenibbiltà fil-proċess tal-għażla.
            
            
               Ir-Regolament (UE) 2019/2088 tal-Parlament Ewropew u tal-Kunsill (SFDR)
                  6
                jesiġi li d-dokumentazzjoni ta’ prodott finanzjarju tiddeskrivi kif jintlaħqu jew għandhom jintlaħqu l-livelli ddikjarati tiegħu ta’ sostenibbiltà jew tal-ambizzjonijiet ta’ sostenibbiltà. Billi dan ma jirrigwardax reġim ta’ tikkettar, jistgħu jiġu deskritti ambizzjonijiet differenti ta’ sostenibbiltà. Filwaqt li l-prodotti finanzjarji msemmija fl-Artikolu 9 tal-SFDR irid ikollhom l-objettiv ta’ investimenti sostenibbli, mingħajr ebda ħsara sinifikanti, kif definit fl-Artikolu 2, il-punt (17) tal-SFDR, il-prodotti finanzjarji li jaqgħu taħt l-Artikolu 8 tal-SFDR jaf jintegraw strateġiji differenti, anki li jinkludu dawk li, minkejja li jiddikjaraw orjentazzjoni ambjentali, soċjali u ta’ governanza (ASG), ta’ investiment soċjalment responsabbli (ISR) jew ta’ sostenibbiltà, jaf ma jkollhomx rilevanza b’rabta mas-sostenibbiltà. Minħabba dan u minħabba l-ambiti differenti tal-prodotti tal-IDD, tal-SFDR u tar-Regolament (UE) 2020/852 tal-Parlament Ewropew u tal-Kunsill
                  7
                (ir-Regolament dwar it-Tassonomija), dan l-abbozz ta’ Regolament jiżgura li l-istrumenti finanzjarji li għandhom ċertu livell ta’ rilevanza b’rabta mas-sostenibbiltà jkunu eliġibbli għal rakkomandazzjoni lill-konsumaturi jew il-konsumaturi potenzjali li jesprimu preferenzi ċari ta’ sostenibbiltà. Il-preferenzi ta’ sostenibbiltà għalhekk jinkludu strumenti finanzjarji li huma investiti, tal-anqas sa ċertu punt, f’attivitajiet konformi mat-tassonomija skont ir-Regolament dwar it-Tassonomija, jew f’investimenti ta’ sostenibbiltà. kif definit fl-Artikolu 2, il-punt (17) tal-SFDR, li jinkludu wkoll attivitajiet konformi mat-tassonomija, jew inkella li jikkunsidraw l-esternalitajiet negattivi tal-investimenti fuq l-ambjent jew is-soċjetà f’termini ta’ impatti avversi prinċipali fuq is-sostenibbiltà. Ir-regoli dwar il-preferenzi ta’ sostenibbiltà jappoġġaw u jsaħħu l-objettiv ta’ politika li titnaqqas l-inċidenza tal-greenwashing u tal-bejgħ inadatt u jħeġġu t-tranżizzjoni tas-sistema finanzjarja, sabiex din tabilħaqq tappoġġa lin-negozji fi triqithom lejn it-tranżizzjoni fid-direzzjoni tas-sostenibbiltà, kif ukoll tkompli tappoġġa lin-negozji li diġà huma sostenibbli.
            
            
               Ir-regoli dwar il-preferenzi ta’ sostenibbiltà jiżguraw konsistenza mal-SFDR u mar-Regolament dwar it-Tassonomija u jsaħħu b’mod konsiderevoli l-effettività tad-divulgazzjonijiet relatati mas-sostenibbiltà skont dawk ir-Regolamenti. Ir-Regolament dwar it-Tassonomija jesiġi divulgazzjoni dwar sa liema grad l-investimenti huma allinjati mat-Tassonomija tal-UE. 
            
            
               F’termini operazzjonali, biex jiġu ffaċilitati l-proċessi interni u b’mod partikolari l-iżvilupp ta’ rakkomandazzjonijiet lill-konsumaturi jew lill-konsumaturi potenzjali, abbażi ta’ analiżi preċedenti tal-istrumenti finanzjarji, l-intermedjarji tal-assigurazzjoni u l-impriżi tal-assigurazzjoni li jiddistribwixxu prodotti ta’ investiment fl-assigurazzjoni jistgħu, pereżempju, jikklassifikaw minn qabel u jirraggruppaw tali prodotti f’termini tal-proporzjon investit f’attivitajiet ekonomiċi li jikkwalifikaw bħala ambjentalment sostenibbli, tal-proporzjon ta’ investimenti sostenibbli, jew tal-kunsiderazzjoni tal-impatti avversi prinċipali, bħall-kategoriji ta’ impatti avversi prinċipali, it-tipi ta’ impenji u l-indikaturi kwalitattivi jew kwantitattivi. Billi l-investimenti mfittxija mill-prodotti ta’ investiment fl-assigurazzjoni jaf jikkawżaw impatti avversi prinċipali differenti fuq il-fatturi ta’ sostenibbiltà, jenħtieġ li l-intermedjarji tal-assigurazzjoni u l-impriżi tal-assigurazzjoni jispjegaw lill-konsumaturi jew lill-konsumaturi potenzjali li l-elementi li juru l-kunsiderazzjoni tal-impatti avversi prinċipali fuq il-fatturi ta’ sostenibbiltà jistgħu jkunu rilevanti għal diversi kwistjonijiet ambjentali, soċjali, tal-impjegati jew ta’ governanza, jenħtieġ li jagħtu lok li dik il-kunsiderazzjoni tintwera u li jintwera l-impenn rispettiv biex maż-żmien jiġu indirizzati l-impatti avversi prinċipali, u jaf ikunu rappreżentati permezz tal-indikaturi kwalitattivi jew kwantitattivi, inklużi dawk f’konformità mal-SFDR, iżda mhux limitati biss għalihom.
            
            
               It-tieni, ir-Regolament jintegra r-riskji għas-sostenibbiltà fir-rekwiżiti ta’ sorveljanza u ta’ governanza tal-prodotti u fir-regoli dwar il-kunflitti ta’ interess. Skont il-qafas eżistenti tal-IDD, l-impriżi tal-assigurazzjoni u l-intermedjarji tal-assigurazzjoni li jimmanifatturaw xi prodott tal-assigurazzjoni għall-bejgħ lill-konsumaturi, għandhom iżommu, iħaddmu u jeżaminaw mill-ġdid proċess għall-approvazzjoni ta’ kull prodott tal-assigurazzjoni jew adattamenti sinifikanti ta’ prodott tal-assigurazzjoni eżistenti, qabel ma dan jiġi kkummerċjalizzat jew imqassam lill-konsumaturi. Il-proċess tal-approvazzjoni tal-prodotti għandu jispeċifika suq fil-mira identifikat għal kull prodott tal-assigurazzjoni u għandu jiżgura li r-riskji rilevanti kollha għal tali suq fil-mira identifikat jiġu vvalutati u li l-istrateġija ta’ distribuzzjoni intenzjonata tkun konsistenti mas-suq fil-mira identifikat. Ir-Regolament Delegat (UE) 2017/2358 jistipula dettalji ulterjuri dwar il-proċess tas-sorveljanza u tal-governanza tal-prodotti. 
            
            
               Il-kundizzjonijiet biex jiġi identifikat suq fil-mira fir-Regolament Delegat 2017/2358 adottati skont l-Artikolu 25(2) tal-IDD sa issa ma stabbilewx b’mod espliċitu d-dettalji tal-integrazzjoni tal-fatturi ta’ sostenibbiltà u tal-objettivi relatati mas-sostenibbiltà mill-impriżi tal-assigurazzjoni u l-intermedjarji tal-assigurazzjoni li jimmanifatturaw prodotti tal-assigurazzjoni u mid-distributuri tal-assigurazzjoni. Dan ir-Regolament jiċċara li l-fatturi ta’ sostenibbiltà u l-objettivi relatati mas-sostenibbiltà jenħtieġ li jitqiesu fil-proċess tas-sorveljanza u tal-governanza tal-prodotti għall-prodotti tal-assigurazzjoni.
            
            
               Il-parti rigward ir-riskji għas-sostenibbiltà hija bbażata fuq parir tekniku dwar l-integrazzjoni tar-riskji għas-sostenibbiltà u l-fatturi ta’ sostenibbiltà fl-atti delegati skont Solvibbiltà II u l-IDD, mogħti mill-Awtorità Ewropea tal-Assigurazzjoni u l-Pensjonijiet tax-Xogħol (European Insurance and Occupational Pensions Authority, EIOPA)
                  8
               . Il-parir tekniku jikkonkludi li huma meħtieġa kjarifiki ulterjuri fir-rigward tal-integrazzjoni tar-riskji għas-sostenibbiltà u tal-fatturi ta’ sostenibbiltà fir-Regolamenti Delegati (UE) 2017/2358 u (UE) 2017/2359 u jidentifika dispożizzjonijiet speċifiċi f’dan ir-rigward. 
            
            
               Dan ir-Regolament u atti delegati settorjali oħra li jadattaw regoli dwar id-dmirijiet fiduċjarji u li ġew adottati fl-istess żmien isaħħu wkoll l-SFDR, ir-Regolament (UE) 2019/2089 tal-Parlament Ewropew u tal-Kunsill
                  9
                u r-Regolament dwar it-Tassonomija. Dawn ir-regoli jintegraw il-kunsiderazzjonijiet ta’ sostenibbiltà fil-proċessi ta’ investiment, konsulenza u divulgazzjoni b’mod konsistenti fis-setturi kollha. Huma jankraw il-kunsiderazzjonijiet ambjentali, soċjali u ta’ governanza (sostenibbiltà) fil-qalba tas-sistema finanzjarja biex l-ekonomija Ewropea tittrasforma f’sistema aktar ekoloġika, b’emissjonijiet ta’ karbonju baxxi, aktar reżiljenti, effiċjenti fir-riżorsi u ċirkolari.
            
            
               Dan ir-Regolament huwa bbażat fuq is-setgħat mogħtija stabbiliti fl-Artikoli 25(2), 28(4) u 30(6) tal-IDD.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               F’Diċembru 2016 il-Kummissjoni stabbiliet Grupp ta’ Esperti ta’ Livell Għoli dwar il-Finanzi Sostenibbli (HLEG) biex tiġi stabbilita strateġija tal-UE dwar il-finanzi sostenibbli permezz ta’ rakkomandazzjonijiet. L-HLEG ippubblika r-rapport interim “Financing a Sustainable European Economy” (Il-Finanzjament ta’ Ekonomija Ewropea Sostenibbli) f’nofs Lulju 2017 u ppreżenta r-rapport finali f’avveniment għall-partijiet ikkonċernati fit-18 ta’ Lulju 2017, segwit minn kwestjonarju ta’ konsultazzjoni. 
            
            
               Fil-31 ta’ Jannar 2018, ġiet ippubblikata dikjarazzjoni ta’ rispons flimkien mar-rapport finali tal-HLEG dwar Financing a Sustainable European Economy (Il-Finanzjament ta’ Ekonomija Ewropea Sostenibbli). Id-dikjarazzjoni ta’ rispons tiġbor fil-qosor it-tweġibiet tar-rispondenti. Fir-rapport finali tiegħu, l-HLEG jirrakkomanda hekk: “require investment advisers to ask about, and then respond to, retail investors’ preferences about the sustainable impact of their investments, as a routine component of financial advice”. Hu jirrakkomanda wkoll hekk: “discuss the governance of addressing long-term and sustainability risks”.
            
            
               F’Marzu 2018, il-Kummissjoni bagħtet kwestjonarju mmirat dwar l-integrazzjoni ta’ kunsiderazzjonijiet ambjentali, soċjali u ta’ governanza fil-valutazzjoni tal-adegwatezza. Il-konsultazzjoni wriet li huma biss minoranza ta’ konsumaturi li jqajmu kwistjonijiet ta’ sostenibbiltà matul il-proċess ta’ konsulenza b’mod proattiv. Uħud mir-raġunijiet għal dan huma: (i) l-informazzjoni disponibbli dwar il-prodotti finanzjarji relatati mas-sostenibbiltà mhijiex trasparenti; (ii) ir-riskju tal-“greenwashing” fid-dokumentazzjoni eżistenti huwa għoli; u (iii) hemm nuqqas ta’ edukazzjoni dwar l-impatt tagħha fuq ir-riskju u l-prestazzjoni. F’każijiet rari biss, il-konsumaturi jidhru li b’mod sistematiku jkollhom interess fil-fatturi ta’ sostenibbiltà matul il-proċess ta’ konsulenza. 
            
            
               Barra minn hekk, ġie ppubblikat għar-rispons abbozz ta’ Regolament Delegat li jintegra l-aspetti tas-sostenibbiltà fil-konsulenza dwar l-investimenti għal prodotti ta’ investiment fl-assigurazzjoni skont il-linji gwida tar-Regolamentazzjoni aħjar fil-perjodu bejn l-24 ta’ Mejju u l-21 ta’ Ġunju 2018. Il-Kummissjoni rċeviet 20 tweġiba li jirreferu għal dan ir-Regolament Delegat li jemenda r-Regolament (UE) 2017/2359. Partijiet ikkonċernati minn oqsma differenti (eż. NGOs, assoċjazzjonijiet tal-industrija finanzjarja, korpi pubbliċi) ikkummentaw dwar aspetti diversi ta’ dan ir-Regolament Delegat. Filwaqt li ġeneralment kien hemm appoġġ qawwi biex tissaħħaħ l-enfasi fuq l-objettivi mhux finanzjarji fil-proċess tal-investiment, uħud mill-partijiet ikkonċernati ma kinux lesti jbiddlu l-proċessi tagħhom li kienu għadhom kemm jimplimentaw fuq il-bażi tal-IDD. Kif deskritt hawn fuq, il-Kummissjoni mhux biss hija konvinta li għandha timxi ’l quddiem b’mod urġenti bl-aġenda tagħha dwar il-Finanzi Sostenibbli, imma hija wkoll tal-fehma li r-referenza ġdida introdotta għall-SFDR u l-iskeda ta’ żmien proposta għall-applikazzjoni ta’ dan l-att delegat (12-il xahar wara d-dħul fis-seħħ) joffru flessibbiltà suffiċjenti.
            
            
               Fir-rigward ta’ wħud mill-objettivi fil-proċess tal-valutazzjoni tal-adegwatezza, il-Kummissjoni inkludiet xi modifikazzjonijiet biex tkun possibbli d-differenzjazzjoni meħtieġa bejn l-objettivi tal-investiment minn naħa waħda u l-preferenzi ta’ sostenibbiltà min-naħa l-oħra. Din id-differenzjazzjoni hija importanti sabiex jiġi evitat il-bejgħ inadatt. Il-fatturi ta’ sostenibbiltà ma għandhomx jieħdu preċedenza fuq l-objettiv tal-investiment personali tal-konsumatur. Għaldaqstant, il-preferenzi ta’ sostenibbiltà jenħtieġ li jiġu indirizzati biss fl-ambitu tal-proċess tal-adegwatezza ladarba l-objettiv tal-investiment tal-konsumatur ikun ġie identifikat b’mod ċar. L-għan tar-regoli dwar il-preferenzi ta’ sostenibbiltà huwa li tissaħħaħ is-sensibilizzazzjoni tal-konsumaturi potenzjali jew tal-konsumatur rigward id-disponibbiltà tal-prodotti ta’ investiment fl-assigurazzjoni bl-ambizzjoni tas-sostenibbiltà. Ladarba hemm ir-regoli dwar il-preferenzi ta’ sostenibbiltà, il-prodotti ta’ investiment fl-assigurazzjoni b’livelli differenti ta’ ambizzjoni relatata mas-sostenibbiltà mhux se jkollhom bżonn jiġu adattati. Il-prodotti ta’ investiment fl-assigurazzjoni se jibbenefikaw mir-reġim ta’ preferenzi ta’ sostenibbiltà jew inkella se jibqgħu jkunu rakkomandabbli, iżda mhux bħala prodotti ta’ investiment fl-assigurazzjoni li jissodisfaw il-preferenzi ta’ sostenibbiltà tal-konsumatur jew tal-konsumatur potenzjali, kif definit f’dan ir-Regolament. F’termini operazzjonali, il-fatturi ta’ sostenibbiltà tal-prodotti ta’ investiment fl-assigurazzjoni jenħtieġ li jiġu ppreżentati b’mod trasparenti li jippermetti lill-intermedjarji tal-assigurazzjoni u lill-impriżi tal-assigurazzjoni li jiddistribwixxu prodotti ta’ investiment fl-assigurazzjoni jinvolvu ruħhom fi djalogu mal-konsumaturi jew mal-konsumaturi potenzjali sabiex ikollhom biżżejjed komprensjoni granulari tal-preferenzi ta’ sostenibbiltà individwali tal-konsumaturi. Biex jiġi evitat in-negozju eċċessiv, għall-konsumaturi eżistenti, li diġà tkun saret valutazzjoni tal-adegwatezza għalihom, jenħtieġ li l-intermedjarji tal-assigurazzjoni u l-impriżi tal-assigurazzjoni li jiddistribwixxu prodotti ta’ investiment fl-assigurazzjoni jkollhom il-possibbiltà li jidentifikaw il-preferenzi ta’ sostenibbiltà individwali tal-konsumatur fl-ewwel aġġornament regolari li jkun imiss tal-valutazzjoni tal-adegwatezza eżistenti.
            
         
         
            
               Ir-regoli dwar il-preferenzi ta’ sostenibbiltà jsaħħu l-użu tat-tassonomija tal-UE għal attivitajiet sostenibbli, jiġifieri l-attivitajiet ekonomiċi li jikkwalifikaw bħala ambjentalment sostenibbli skont l-Artikolu 3 tar-Regolament dwar it-Tassonomija, u l-investiment f’investimenti sostenibbli, kif definiti fl-Artikolu 2(17) tal-SFDR u jinkludu wkoll investimenti fl-attivitajiet ekonomiċi li ssemmew aktar ’il fuq li jikkwalifikaw bħala ambjentalment sostenibbli. Ir-regoli jinċentivaw ukoll ir-rakkomandazzjoni ta’ strumenti finanzjarji li jikkunsidraw u jnaqqsu esternalitajiet negattivi materjali kkawżati minn dawk l-investimenti, jiġifieri l-impatti avversi prinċipali.  
            
            
               Il-Kummissjoni talbet lill-EIOPA tagħti parir tekniku dwar l-emendi potenzjali għall-atti delegati li għandhom jiġu adottati fil-qafas tal-IDD fir-rigward tal-integrazzjoni tar-riskji għas-sostenibbiltà u tal-fatturi ta’ sostenibbiltà fl-oqsma tar-rekwiżiti organizzazzjonali u fis-sistemi ta’ governanza u ta’ sorveljanza tal-prodotti.
            
            
               Fit-30 ta’ April 2019, l-EIOPA ħarġet il-Parir Tekniku tagħha dwar l-integrazzjoni tar-riskji għas-sostenibbiltà u l-fatturi ta’ sostenibbiltà fl-Atti Delegati skont Solvibbiltà II u l-IDD. Il-parir qies il-fehmiet espressi mill-partijiet ikkonċernati waqt il-konsultazzjoni pubblika li saret bejn it-28 ta’ Novembru 2018 u t-28 ta’ Frar 2019. Dan jinkludi analiżi tal-ispejjeż u l-benefiċċji. Il-parir jindirizza l-inklużjoni tar-riskji għas-sostenibbiltà u tal-fatturi ta’ sostenibbiltà fir-rekwiżiti ta’ sorveljanza u ta’ governanza tal-prodotti fir-regoli dwar il-kunflitti ta’ interess. Ir-rakkomandazzjonijiet imfassla mill-EIOPA u li kienu soġġetti għal konsultazzjoni pubblika, ġew integrati f’dan ir-Regolament Delegat.
            
            
               F’konformità mal-Prinċipji ta’ Regolamentazzjoni Aħjar, dan l-abbozz ta’ proposta ġie ppubblikat għat-tieni konsultazzjoni mit-8 ta’ Ġunju 2020 sas-6 ta’ Lulju 2020. Wara kunsiderazzjoni xierqa tar-rispons riċevut, iddaħħlu modifiki ulterjuri fit-test.
            
            
               3.ELEMENTI ĠURIDIĊI TAL-ATT DELEGAT
            
            
               Il-bażi ġuridika ta’ dan ir-Regolament hija stabbilita fl-Artikolu 25(2), fl-Artikolu 28(4) u fl-Artikolu 30(6) tad-Direttiva (UE) 2016/97.
            
            
               Dan ir-Regolament ikopri l-emendi li ġejjin għar-Regolament (UE) 2017/2358 u r-Regolament (UE) 2017/2359:
            
            
               L-Artikolu 1 għandu l-għan li jiċċara li l-impriżi tal-assigurazzjoni u l-intermedjarji tal-assigurazzjoni li jimmanifatturaw prodotti tal-assigurazzjoni għal bejgħ lill-konsumaturi jenħtieġ li jikkunsidraw kif dovut l-objettivi relatati mas-sostenibbiltà meta jidentifikaw grupp ta’ konsumaturi li l-prodott tal-assigurazzjoni jkun kompatibbli mal-ħtiġijiet, mal-karatteristiċi u mal-objettivi tagħhom. Jenħtieġ li l-valutazzjoni tas-suq fil-mira li tqis il-profil tar-riskji u l-gwadanji u l-karatteristiċi tal-prodott rispettiv tkun tkopri wkoll l-objettiv ta’ investiment sostenibbli tal-prodott jew il-karatteristiċi ambjentali jew soċjali tiegħu. Fil-kuntest ta’ dan ir-rieżami, l-impriżi tal-assigurazzjoni u l-intermedjarji tal-assigurazzjoni li jimmanifatturaw prodotti tal-assigurazzjoni jenħtieġ li jqisu wkoll b’mod espliċitu l-objettivi relatati mas-sostenibbiltà tal-konsumaturi li jappartjenu għas-suq fil-mira. 
            
            
               Apparti minn hekk, jenħtieġ li l-impriżi tal-assigurazzjoni u l-intermedjarji tal-assigurazzjoni jiddivulgaw il-fatturi ta’ sostenibbiltà tal-prodotti tagħhom b’mod trasparenti li jippermetti lid-distributuri tal-assigurazzjoni jinvolvu ruħhom fi djalogi mal-konsumaturi jew mal-konsumaturi potenzjali sabiex ikollhom biżżejjed komprensjoni granulari tal-preferenzi ta’ sostenibbiltà individwali tal-konsumaturi, skont ir-Regolament Delegat tal-Kummissjoni (UE) 2017/2358. Għall-investimenti sostenibbli, l-identifikazzjoni ta’ suq fil-mira negattiv mhux se tkun meħtieġa.
            
            
               L-Artikolu 2 għandu l-għan li jiċċara li l-intermedjarji tal-assigurazzjoni u l-impriżi tal-assigurazzjoni li jiddistribwixxu prodotti ta’ investiment fl-assigurazzjoni jridu jqisu l-kunflitti ta’ interess possibbli li jistgħu jfeġġu b’rabta mal-fatturi ta’ sostenibbiltà. Barra minn hekk, meta jipprovdu konsulenza dwar prodotti ta’ investiment fl-assigurazzjoni, l-intermedjarji tal-assigurazzjoni u l-impriżi tal-assigurazzjoni jenħtieġ li jwettqu valutazzjoni obbligatorja tal-preferenzi ta’ sostenibbiltà tal-konsumaturi tagħhom jew tal-konsumaturi potenzjali tagħhom. Huma jenħtieġ li jqisu dawn il-preferenzi ta’ sostenibbiltà fil-proċess tal-għażla tal-prodotti ta’ investiment fl-assigurazzjoni, li jiġu rrakkomandati lil dawn il-konsumaturi. Tliet kategoriji ta’ prodotti ta’ investiment fl-assigurazzjoni jenħtieġ li jkunu integrali għall-preferenzi ta’ sostenibbiltà, jiġifieri prodotti li jaraw li jkollhom proporzjon minimu ta’ investimenti sostenibbli f’attivitajiet ekonomiċi li jikkwalifikaw bħala ambjentalment sostenibbli skont l-Artikolu 3 tar-Regolament dwar it-Tassonomija jew prodotti li jaraw li jkollhom proporzjon minimu ta’ investimenti sostenibbli, kif definit fil-punt (17) tal-Artikolu 2 tal-SFDR, li fihom il-proporzjon minimu huwa determinat mill-konsumatur jew mill-konsumatur potenzjali. It-tielet kategorija ta’ prodotti ta’ investiment fl-assigurazzjoni eliġibbli għall-preferenzi ta’ sostenibbiltà individwali huma prodotti li jikkunsidraw l-impatti avversi prinċipali fuq il-fatturi ta’ sostenibbiltà, li fihom l-elementi li juru dik il-kunsiderazzjoni jiġu ddeterminati mill-konsumatur jew mill-konsumatur potenzjali.
            
            
               Pereżempju, “prodotti ta’ investimenti fl-assigurazzjoni li jaraw li jkollhom proporzjon minimu ta’ investimenti sostenibbli” dejjem se jinkludu l-prodotti finanzjarji msemmija fl-Artikolu 9 tal-SFDR u l-prodotti finanzjarji msemmija fl-Artikolu 8 tal-SFDR, dment li tali prodotti finanzjarji jaraw li jiksbu investimenti sostenibbli, tal-anqas sa ċertu punt. Dak il-punt minimu jiġi ddeterminat mill-konsumaturi jew mill-konsumaturi potenzjali, għaldaqstant ir-regoli dwar il-preferenza ta’ sostenibbiltà jqisu b’mod sħiħ l-ambizzjonijiet tagħhom relatati mas-sostenibbiltà. Eżempji oħra jinkludu l-prodotti ta’ investiment fl-assigurazzjoni b’karatteristiċi ambjentali jew soċjali li huma, fost l-oħrajn, ibbażati fuq strateġija ta’ esklużjoni u li jaf jaqgħu fl-ambitu tal-preferenzi ta’ sostenibbiltà dment li dawn, tal-anqas sa ċertu punt, jaraw li jiksbu investimenti sostenibbli jew jippruvaw li l-impatti avversi prinċipali huma kkunsidrati u indirizzati jew mitigati, skont il-proporzjonijiet tal-investiment minimu jew l-elementi li juru kunsiderazzjoni tal-impatti avversi prinċipali fuq il-fatturi ta’ sostenibbiltà rispettivament, kif iddeterminat mill-konsumatur jew mill-konsumatur potenzjali. Dan ifisser ukoll li prodotti ta’ investiment fl-assigurazzjoni li jippromwovu karatteristiċi ambjentali jew soċjali mingħajr proporzjon ta’ investimenti sostenibbli jew mingħajr proporzjon ta’ investimenti f’attivitajiet konformi mat-tassonomija jew fejn ma jqisux l-impatti avversi prinċipali, mhumiex se jkunu eliġibbli għal rakkomandazzjoni lill-konsumaturi jew lill-konsumaturi potenzjali abbażi tal-preferenzi ta’ sostenibbiltà individwali tagħhom. Madankollu, tali prodotti ta’ investiment fl-assigurazzjoni xorta jistgħu jiġu rakkomandati fl-ambitu tat-test ta’ adegwatezza, iżda mhux bħala prodotti li jissodisfaw il-preferenzi ta’ sostenibbiltà individwali.
            
            
               L-Artikolu 3 ta’ dan ir-Regolament jistabbilixxi d-data tal-applikazzjoni tar-Regolament propost, inkluż il-perjodu tranżizzjonali ta’ 12-il xahar.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 21.4.2021
            
            
               li jemenda r-Regolamenti Delegati (UE) 2017/2358 u (UE) 2017/2359 fir-rigward tal-integrazzjoni tal-fatturi ta’ sostenibbiltà, tar-riskji għas-sostenibbiltà u tal-preferenzi ta’ sostenibbiltà fir-rekwiżiti ta’ sorveljanza u ta’ governanza tal-prodotti għall-impriżi tal-assigurazzjoni u għad-distributuri tal-assigurazzjoni u fir-regoli tal-kondotta tal-operazzjonijiet u l-konsulenza dwar l-investiment għall-prodotti ta’ investiment fl-assigurazzjoni
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva (UE) 2016/97 tal-Parlament Ewropew u tal-Kunsill tal-20 ta’ Jannar 2016 dwar id-distribuzzjoni tal-assigurazzjoni
                  10
               , u b’mod partikolari l-Artikolu 25(2), l-Artikolu 28(4) u l-Artikolu 30(6) tagħha,
            
            
               Billi:
            
         
         
            
               (1)It-tranżizzjoni lejn ekonomija b’livelli baxxi ta’ karbonju, effiċjenti fir-riżorsi u ċirkolari skont l-Għanijiet ta’ Żvilupp Sostenibbli hija essenzjali sabiex tiġi żgurata l-kompetittività fit-tul tal-ekonomija tal-Unjoni. Fl-2016, l-Unjoni kkonkludiet il-Ftehim ta’ Pariġi
                  11
               . L-Artikolu 2(1)(c) tal-Ftehim ta’ Pariġi jistabbilixxi l-objettiv li jissaħħaħ ir-rispons għat-tibdil fil-klima, fost l-oħrajn billi l-flussi ta’ finanzjament isiru konsistenti ma’ perkors lejn emissjonijiet baxxi ta’ gassijiet b’effett ta’ serra kif ukoll l-iżvilupp reżiljenti għat-tibdil fil-klima.
            
            
               (2)Huwa minħabba r-rikonoxximent ta’ dik l-isfida li l-Kummissjoni ppreżentat il-Patt Ekoloġiku Ewropew
                  12
                f’Diċembru 2019. Il-Patt Ekoloġiku jirrappreżenta strateġija ġdida ta’ tkabbir li għandha l-għan li tittrasforma l-Unjoni f’soċjetà ġusta u prospera, b’ekonomija moderna, effiċjenti fir-riżorsi u kompetittiva fejn ma jkunx hemm emissjonijiet netti ta’ gassijiet b’effett ta’ serra mill-2050 ’il quddiem u fejn it-tkabbir ekonomiku ma jkunx direttament relatat mal-użu tar-riżorsi. Dak l-objettiv jirrikjedi li l-investituri jingħataw sinjali ċari fir-rigward tal-investimenti tagħhom biex jevitaw assi mhux rekuperabbli u jkollhom finanzjament sostenibbli.
            
            
               (3)F’Marzu 2018, il-Kummissjoni ppubblikat il-Pjan ta’ Azzjoni tagħha “Il-Finanzjament tat-Tkabbir Sostenibbli”
                  13
               , li jistabbilixxi strateġija ambizzjuża u komprensiva dwar il-finanzjament sostenibbli. Wieħed mill-objettivi stabbiliti fil-Pjan ta’ Azzjoni huwa li tingħata direzzjoni ġdida lill-flussi tal-kapital lejn investimenti sostenibbli sabiex jinkiseb tkabbir sostenibbli u inklużiv. 
            
            
               (4)L-implimentazzjoni kif suppost tal-Pjan ta’ Azzjoni tħeġġeġ id-domanda tal-investituri għall-investimenti sostenibbli. Għaldaqstant huwa neċessarju li jiġi ċċarat li l-fatturi ta’ sostenibbiltà u l-objettivi relatati mas-sostenibbiltà jenħtieġ li jitqiesu fir-rekwiżiti ta’ governanza tal-prodotti stabbiliti fir-Regolament Delegat tal-Kummissjoni (UE) 2017/2358
                  14
               .
            
            
               (5)Jenħtieġ li l-impriżi tal-assigurazzjoni u l-intermedjarji tal-assigurazzjoni li jimmanifatturaw prodotti tal-assigurazzjoni jqisu l-fatturi ta’ sostenibbiltà fil-proċess tal-approvazzjoni tal-prodotti ta’ kull prodott tal-assigurazzjoni u fl-arranġamenti l-oħra ta’ governanza u ta’ sorveljanza tal-prodotti għal kull prodott tal-assigurazzjoni maħsub għad-distribuzzjoni lil konsumaturi li jkunu qed ifittxu prodotti tal-assigurazzjoni bi profil relatat mas-sostenibbiltà. 
            
            
               (6)Billi s-suq fil-mira jenħtieġ li jiġi stabbilit f’livell suffiċjentement granulari, jenħtieġ li dikjarazzjoni ġenerali li prodott tal-assigurazzjoni għandu profil relatat mas-sostenibbiltà ma tkunx suffiċjenti. Minflok, jenħtieġ li l-impriżi tal-assigurazzjoni jew l-intermedjarji tal-assigurazzjoni li jimmanifatturaw prodotti tal-assigurazzjoni jispeċifikaw lil liema grupp ta’ konsumaturi b’objettivi speċifiċi relatati mas-sostenibbiltà suppost jiġi distribwit il-prodott tal-assigurazzjoni.
            
            
               (7)Sabiex jiġi żgurat li l-prodotti tal-assigurazzjoni b’fatturi ta’ sostenibbiltà jibqgħu disponibbli faċilment anki għall-konsumaturi li ma għandhomx preferenzi ta’ sostenibbiltà, jenħtieġ li l-impriżi tal-assigurazzjoni u l-intermedjarji tal-assigurazzjoni li jimmanifatturaw prodotti tal-assigurazzjoni ma jkunux obbligati li jidentifikaw gruppi ta’ konsumaturi li prodott tal-assigurazzjoni b’fatturi ta’ sostenibbiltà ma jkunx kompatibbli mal-ħtiġijiet, mal-karatteristiċi u mal-objettivi tagħhom.
            
            
               (8)Il-fatturi ta’ sostenibbiltà ta’ prodott tal-assigurazzjoni jenħtieġ li jiġu ppreżentati b’mod trasparenti biex jippermettu lid-distributuri tal-assigurazzjoni jipprovdu l-informazzjoni rilevanti lill-konsumaturi jew lill-konsumaturi potenzjali tagħhom.
            
            
               (9)Il-valutazzjoni tal-impatt li fuqha jissejsu l-inizjattivi leġiżlattivi sussegwenti ppubblikati f’Mejju 2018
                  15
                uriet il-ħtieġa li jiġi ċċarat li jenħtieġ li l-fatturi ta’ sostenibbiltà jitqiesu mill-intermedjarji tal-assigurazzjoni u mill-impriżi tal-assigurazzjoni li jiddistribwixxu prodotti ta’ investiment fl-assigurazzjoni bħala parti mid-dover tagħhom lejn il-konsumatur jew il-konsumatur potenzjali. 
            
            
               (10)Sabiex jinżamm standard għoli ta’ protezzjoni tal-investituri, jenħtieġ li l-intermedjarji tal-assigurazzjoni u l-impriżi tal-assigurazzjoni li jiddistribwixxu prodotti ta’ investiment fl-assigurazzjoni, huma u jidentifikaw it-tipi ta’ kunflitti ta’ interess li jistgħu jagħmlu ħsara lill-interessi tal-konsumatur jew tal-konsumatur potenzjali, jinkludu dawk it-tipi ta’ kunflitti ta’ interess li jirriżultaw mill-integrazzjoni tal-preferenzi ta’ sostenibbiltà ta’ konsumatur. Għall-konsumaturi eżistenti, li diġà tkun saret valutazzjoni tal-adegwatezza għalihom, jenħtieġ li l-intermedjarji tal-assigurazzjoni u l-impriżi tal-assigurazzjoni jkollhom il-possibbiltà li jidentifikaw il-preferenzi ta’ sostenibbiltà individwali tal-konsumatur fl-ewwel aġġornament regolari li jkun imiss tal-valutazzjoni tal-adegwatezza eżistenti.
            
            
               (11)Jenħtieġ li l-intermedjarji tal-assigurazzjoni u l-impriżi tal-assigurazzjoni li jagħtu pariri dwar il-prodotti ta’ investiment fl-assigurazzjoni jkunu jistgħu jirrakkomandaw prodotti ta’ investiment fl-assigurazzjoni adegwati lill-konsumaturi jew lill-konsumaturi potenzjali tagħhom u jenħtieġ għalhekk li jkunu jistgħu jistaqsu mistoqsijiet biex jidentifikaw il-preferenzi ta’ sostenibbiltà individwali tal-konsumatur. Skont l-obbligu li jitwettqu attivitajiet ta’ distribuzzjoni skont l-aqwa interess tal-konsumaturi, jenħtieġ li r-rakkomandazzjonijiet lill-konsumaturi jew lill-konsumaturi potenzjali jkunu jirriflettu kemm l-objettivi finanzjarji kif ukoll kull preferenza ta’ sostenibbiltà espressa minn dawk il-konsumaturi. Għaldaqstant huwa meħtieġ li jiġi ċċarat li l-inklużjoni tal-fatturi ta’ sostenibbiltà fil-proċess konsultattiv ma twassalx għal prattiki ta’ bejgħ inadatt jew għar-rappreżentazzjoni żbaljata li l-prodotti ta’ investiment fl-assigurazzjoni jissodisfaw il-preferenzi ta’ sostenibbiltà meta dan ma jkunx il-każ. Sabiex jiġu evitati prattiki bħal dawn jew rappreżentazzjonijiet żbaljati, jenħtieġ li l-intermedjarji tal-assigurazzjoni u l-impriżi tal-assigurazzjoni li jagħtu pariri dwar prodotti ta’ investiment fl-assigurazzjoni l-ewwel jivvalutaw l-objettivi ta’ investiment l-oħra ta’ konsumatur jew konsumatur potenzjali u ċ-ċirkostanzi individwali, qabel jistaqsu għall-preferenzi ta’ sostenibbiltà potenzjali tiegħu jew tagħha.
            
            
               (12)Sa issa ġew żviluppati prodotti ta’ investiment fl-assigurazzjoni b’livelli differenti ta’ ambizzjoni relatata mas-sostenibbiltà. Sabiex il-konsumaturi jew il-konsumaturi potenzjali jkunu jistgħu jifhmu l-livelli differenti ta’ sostenibbiltà u jieħdu deċiżjonijiet informati f’termini ta’ sostenibbiltà, jenħtieġ li l-intermedjarji tal-assigurazzjoni u l-impriżi tal-assigurazzjoni li jiddistribwixxu prodotti ta’ investiment fl-assigurazzjoni jispjegaw id-distinzjoni bejn, minn naħa, il-prodotti ta’ investiment fl-assigurazzjoni li jaraw li jiksbu, kompletament jew parzjalment, investimenti sostenibbli f’attivitajiet ekonomiċi li jikkwalifikaw bħala ambjentalment sostenibbli skont ir-Regolament (UE) 2020/852 tal-Parlament Ewropew u tal-Kunsill
                  16
               , l-investimenti sostenibbli kif definiti fil-punt (17) tal-Artikolu 2 tar-Regolament (UE) 2019/2088 tal-Parlament Ewropew u tal-Kunsill
                  17
                u prodotti ta’ investiment fl-assigurazzjoni li jikkunsidraw l-impatti avversi prinċipali fuq il-fatturi ta’ sostenibbiltà li jaf ikunu eliġibbli għal rakkomandazzjoni li jissodisfaw il-preferenzi ta’ sostenibbiltà individwali tal-konsumaturi, u, min-naħa l-oħra, prodotti ta’ investiment fl-assigurazzjoni oħra mingħajr dawk il-fatturi speċifiċi li jenħtieġ li ma jkunux eliġibbli għal rakkomandazzjoni lill-konsumaturi jew lill-konsumaturi potenzjali li għandhom preferenzi ta’ sostenibbiltà individwali.
            
            
               (13)Huwa neċessarju li jiġi indirizzat it-tħassib dwar il-“greenwashing”, li hija, b’mod partikolari, il-prassi li jinkiseb vantaġġ kompetittiv inġust billi prodott ta’ investiment fl-assigurazzjoni jiġi rrakkomandat bħala favorevoli għall-ambjent jew sostenibbli, meta fil-fatt dak il-prodott ta’ investiment fl-assigurazzjoni ma jkunx jissodisfa standards ambjentali bażiċi jew standards oħra relatati mas-sostenibbiltà. Sabiex jiġi evitat il-bejgħ inadatt u l-greenwashing, l-intermedjarji tal-assigurazzjoni u l-impriżi tal-assigurazzjoni li jiddistribwixxu prodotti ta’ investiment fl-assigurazzjoni jenħtieġ li ma jirrakkomandawx il-prodotti ta’ investiment fl-assigurazzjoni bħala li jissodisfaw il-preferenzi ta’ sostenibbiltà individwali, fil-każijiet li fihom dawk il-prodotti ma jissodisfawx dawk il-preferenzi. Jenħtieġ li l-intermedjarji tal-assigurazzjoni u l-impriżi tal-assigurazzjoni li jiddistribwixxu prodotti ta’ investiment fl-assigurazzjoni jispjegaw lill-konsumaturi jew lill-konsumaturi potenzjali tagħhom ir-raġunijiet għaliex ma għamlux hekk u jżommu rekord ta’ dawk ir-raġunijiet.
            
            
               (14)Huwa neċessarji li jiġi ċċarat li l-prodotti ta’ investiment fl-assigurazzjoni li mhumiex eliġibbli għall-preferenzi ta’ sostenibbiltà individwali xorta jistgħu jiġu rakkomandati mill-intermedjarji tal-assigurazzjoni u mill-impriżi tal-assigurazzjoni li jiddistribwixxu prodotti ta’ investiment fl-assigurazzjoni, iżda mhux bħala li jissodisfaw il-preferenzi ta’ sostenibbiltà individwali. Sabiex ikun jista’ jingħata lok għal rakkomandazzjonijiet ulterjuri lill-konsumaturi jew lill-konsumaturi potenzjali, fil-każijiet li fihom il-prodotti ta’ investiment fl-assigurazzjoni ma jissodisfawx il-preferenzi ta’ sostenibbiltà ta’ konsumatur, il-konsumatur jenħtieġ li jkollu l-possibbiltà li jadatta l-informazzjoni dwar il-preferenzi ta’ sostenibbiltà tiegħu jew tagħha. Sabiex jiġi evitat il-bejgħ inadatt u l-greenwashing, jenħtieġ li l-intermedjarji tal-assigurazzjoni u l-impriżi tal-assigurazzjoni li jiddistribwixxu prodotti ta’ investiment fl-assigurazzjoni jżommu rekords tad-deċiżjoni tal-konsumatur flimkien mal-ispjegazzjoni tal-konsumatur li ssostni l-adattament.
            
            
               (15)Id-dispożizzjonijiet ta’ dan ir-Regolament huma marbuta mill-qrib ma’ xulxin u mad-dispożizzjonijiet tar-Regolament (UE) 2019/2088 billi dawn jistabbilixxu sistema komprensiva ta’ divulgazzjoni tal-aspetti tas-sostenibbiltà. Sabiex ikun hemm interpretazzjoni u applikazzjoni koerenti ta’ dawn id-dispożizzjonijiet u biex jiġi żgurat li l-parteċipanti fis-suq u l-awtoritajiet kompetenti kif ukoll l-investituri jifhmuhom b’mod komprensiv u jkollhom aċċess faċli għalihom, huwa mixtieq li jiġu inklużi f’att legali uniku.
            
            
               (16)Għalhekk jenħtieġ li r-Regolamenti Delegati (UE) 2017/2358 u (UE) 2017/2359 jiġu emendati skont dan.
            
            
               (17)Jenħtieġ li l-awtoritajiet kompetenti, l-intermedjarji tal-assigurazzjoni u l-impriżi tal-assigurazzjoni jingħataw żmien biżżejjed biex jadattaw għar-rekwiżiti l-ġodda li jinsabu f’dan ir-Regolament. Għalhekk, jenħtieġ li l-applikazzjoni tiegħu tiġi differita,
            
            
               ADOTTAT DAN IR-REGOLAMENT:
            
            
               Artikolu 1 
               Emendi għar-Regolament Delegat (UE) 2017/2358
            
            
               Ir-Regolament Delegat (UE) 2017/2358 huwa emendat kif ġej:
            
         
         
            
               (1)
                     fil-punt (a) tal-Artikolu 4(3), il-punt (i) huwa sostitwit b’dan li ġej:
            
            
               “(i)
                     jikkunsidra l-objettivi, l-interessi u l-karatteristiċi tal-konsumaturi, inkluż kwalunkwe objettiv relatat mas-sostenibbiltà;
            
            
               (2)
                     L-Artikoli 5 u 6 huma sostitwiti b’dan li ġej:
            
            
               “Artikolu 5
            
            
               Is-suq fil-mira
            
            
               1.
                     Il-proċess tal-approvazzjoni tal-prodotti għandu, għal kull prodott tal-assigurazzjoni, jidentifika s-suq fil-mira u l-grupp ta’ konsumaturi kompatibbli. Is-suq fil-mira għandu jkun identifikat f’livell granulari biżżejjed, filwaqt li jitqiesu l-karatteristiċi, il-profil tar-riskju, il-kumplessità u n-natura tal-prodott tal-assigurazzjoni, kif ukoll il-fatturi ta’ sostenibbiltà tiegħu kif definiti fil-punt (24) tal-Artikolu 2 tar-Regolament (UE) 2019/2088 tal-Parlament Ewropew u tal-Kunsill*.
            
            
               2.
                     Il-manifatturi jistgħu, b’mod partikolari għall-prodotti ta’ investiment fl-assigurazzjoni, jidentifikaw gruppi ta’ konsumaturi li ġeneralment il-prodott tal-assigurazzjoni ma jkunx kompatibbli mal-ħtiġijiet, mal-karatteristiċi u mal-objettivi tagħhom, għajr fil-każijiet li fihom il-prodotti tal-assigurazzjoni jqisu l-fatturi ta’ sostenibbiltà kif imsemmija fil-paragrafu 1.
            
            
               3.
                     Il-manifatturi għandhom jiddisinjaw u jikkummerċjalizzaw biss prodotti tal-assigurazzjoni li jkunu kompatibbli mal-ħtiġijiet, mal-karatteristiċi u mal-objettivi, inkluż kull objettiv relatat mas-sostenibbiltà, tal-konsumaturi li jappartjenu għas-suq fil-mira. Meta jkunu qed jivvalutaw jekk prodott tal-assigurazzjoni huwiex kompatibbli ma’ suq fil-mira, il-manifatturi għandhom iqisu l-livell ta’ informazzjoni disponibbli għall-konsumaturi li jappartjenu għal dak is-suq fil-mira u l-litteriżmu finanzjarju tagħhom.
            
            
               4.
                     Il-manifatturi għandhom jiżguraw li l-membri tal-persunal involuti fl-iddisinjar u l-immanifatturar tal-prodotti tal-assigurazzjoni jkollhom il-ħiliet, l-għarfien u l-għarfien espert neċessarji biex jifhmu kif suppost il-prodotti tal-assigurazzjoni mibjugħa u l-interessi, l-objettivi, inkluż kull objettiv relatat mas-sostenibbiltà, u l-karatteristiċi tal-konsumaturi li jappartjenu għas-suq fil-mira.
            
            
               Artikolu 6
            
            
               L-ittestjar tal-prodotti
            
            
               1.
                     Il-manifatturi għandhom jittestjaw il-prodotti tal-assigurazzjoni tagħhom b’mod xieraq, inklużi analiżijiet tax-xenarji, meta rilevanti, qabel ma jqiegħdu dak il-prodott fis-suq jew jadattawh b’mod sinifikanti, jew f’każ li s-suq fil-mira jkun inbidel b’mod sinifikanti. Dak l-ittestjar tal-prodotti għandu jivvaluta jekk il-prodott tal-assigurazzjoni, tul iċ-ċiklu ta’ ħajja tiegħu, jissodisfax il-ħtiġijiet, l-objettivi, inkluż kull objettiv relatat mas-sostenibbiltà, u l-karatteristiċi identifikati tal-konsumaturi li jappartjenu għas-suq fil-mira. Il-manifatturi għandhom jittestjaw il-prodotti tal-assigurazzjoni tagħhom b’mod kwalitattiv u, skont it-tip u n-natura tal-prodott tal-assigurazzjoni u r-riskju relatat ta’ detriment għall-konsumaturi, b’mod kwantitattiv.
            
            
               2.
                     Il-manifatturi ma għandhomx iqiegħdu prodotti tal-assigurazzjoni fis-suq jekk ir-riżultati tal-ittestjar tal-prodotti jindikaw li l-prodotti ma jissodisfawx il-ħtiġijiet, l-objettivi, inkluż kull objettiv relatat mas-sostenibbiltà, u l-karatteristiċi identifikati tas-suq fil-mira.
            
            
               _____________________
            
            
               *
                     Ir-Regolament (UE) 2019/2088 tal-Parlament Ewropew u tal-Kunsill tas-27 ta’ Novembru 2019 dwar divulgazzjonijiet relatati mas-sostenibbiltà fis-settur tas-servizzi finanzjarji (ĠU L 317, 9.12.2019, p. 1).”;
            
            
               (3)
                     fl-Artikolu 7, il-paragrafu 1 huwa sostitwit b’dan li ġej:
            
            
               “1.
                     Il-manifatturi għandhom iwettqu monitoraġġ kontinwu tal-prodotti tal-assigurazzjoni li jkunu qiegħdu fis-suq, u jirrieżaminawhom regolarment biex jidentifikaw avvenimenti li jistgħu jolqtu b’mod materjali l-fatturi prinċipali, il-kopertura tar-riskji jew il-garanziji ta’ dawk il-prodotti. Huma għandhom jivvalutaw jekk il-prodotti tal-assigurazzjoni jkunux baqgħu konsistenti mal-ħtiġijiet, mal-karatteristiċi u mal-objettivi, inkluż kull objettiv relatat mas-sostenibbiltà, tas-suq fil-mira identifikat u jekk dawk il-prodotti jkunux qed jiġu distribwiti lis-suq fil-mira jew ikunux qed jaslu għand il-konsumaturi barra mis-suq fil-mira.”;
            
            
               (4)
                     fl-Artikolu 8, il-paragrafu 3 huwa sostitwit b’dan li ġej:
            
            
               “3.
                     L-informazzjoni msemmija fil-paragrafu 2 għandha tippermetti lid-distributuri tal-assigurazzjoni:
            
            
               (a)
                     jifhmu l-prodotti tal-assigurazzjoni;
            
         
         
            
               (b)
                     ikollhom komprensjoni tas-suq fil-mira identifikat għall-prodotti tal-assigurazzjoni;
            
            
               (c)
                     jidentifikaw kwalunkwe konsumatur li l-prodott tal-assigurazzjoni ma jkunx kompatibbli mal-ħtiġijiet, mal-karatteristiċi u mal-objettivi tiegħu, inkluż kull objettiv relatat mas-sostenibbiltà;
            
            
               (d)
                     iwettqu attivitajiet ta’ distribuzzjoni għall-prodotti tal-assigurazzjoni rilevanti skont l-aqwa interessi tal-konsumaturi tagħhom kif preskritt fl-Artikolu 17(1) tad-Direttiva (UE) 2016/97.”;
            
            
               (5)
                     fl-Artikolu 10, il-paragrafu 2 huwa sostitwit b’dan li ġej:
            
            
               “2.
                     L-arranġamenti ta’ distribuzzjoni tal-prodotti għandhom:
            
            
               (a)
                     jimmiraw għall-prevenzjoni u għat-tnaqqis tad-detriment tal-konsumatur;
            
            
               (b)
                     iservu ta’ forċina għal ġestjoni kif suppost tal-kunflitti ta’ interess;
            
            
               (c)
                     jiżguraw li l-objettivi, l-interessi u l-karatteristiċi tal-konsumaturi, inkluż kull objettiv relatat mas-sostenibbiltà, jitqiesu kif dovut.”;
            
            
               (6)
                     L-Artikolu 11 huwa sostitwit b’dan li ġej:
            
            
               “Artikolu 11
            
            
               L-infurmar lill-manifattur
            
            
               Id-distributuri tal-assigurazzjoni li jiġu akkonoxxenza li prodott tal-assigurazzjoni mhuwiex konformi mal-interessi, mal-objettivi u mal-karatteristiċi tal-konsumaturi li jappartjenu għas-suq fil-mira identifikat tiegħu, inkluż kull objettiv relatat mas-sostenibbiltà, jew li jiġu akkonoxxenza ta’ ċirkostanzi oħra relatati mal-prodott li jistgħu jolqtu lill-konsumatur b’mod negattiv, għandhom jinfurmaw minnufih lill-manifattur u, meta jkun xieraq, jemendaw l-istrateġija ta’ distribuzzjoni tagħhom għal dak il-prodott tal-assigurazzjoni.”.
            
            
               Artikolu 2 
               Emendi għar-Regolament Delegat (UE) 2017/2359
            
            
               Ir-Regolament Delegat (UE) 2017/2359 huwa emendat kif ġej:
            
            
               (1)
                     fl-Artikolu 2, jiżdiedu l-punti (4) u (5) li ġejjin:
            
            
               “(4)
                     ‘preferenzi ta’ sostenibbiltà’ tfisser l-għażla ta’ konsumatur jew ta’ konsumatur potenzjali dwar jekk fl-investiment tiegħu jew tagħha jenħtieġx li jiġi integrat xi wieħed mill-prodotti finanzjarji li ġejjin, u jekk iva, sa liema punt:
            
            
               (a)
                     prodott ta’ investiment fl-assigurazzjoni li għalih il-konsumatur jew il-konsumatur potenzjali jiddetermina li għandu jiġi investit proporzjon minimu f’investimenti ambjentalment sostenibbli kif definiti fil-punt (1) tal-Artikolu 2 tar-Regolament (UE) 2020/852 tal-Parlament Ewropew u tal-Kunsill**;
            
            
               (b)
                     prodott ta’ investiment fl-assigurazzjoni li għalih il-konsumatur jew il-konsumatur potenzjali jiddetermina li għandu jiġi investit proporzjon minimu f’investimenti sostenibbli kif definit fil-punt (17) tal-Artikolu 2 tar-Regolament (UE) 2019/2088 tal-Parlament Ewropew u tal-Kunsill***;
            
            
               (c)
                     prodott ta’ investiment fl-assigurazzjoni li jikkunsidra l-impatti avversi prinċipali fuq il-fatturi ta’ sostenibbiltà li fihom, l-elementi kwalitattivi jew kwantitattivi li juru li dik il-kunsiderazzjoni jiġu ddeterminati mill-konsumatur jew mill-konsumatur potenzjali;
            
            
               (5)
                     ‘fatturi ta’ sostenibbiltà’ tfisser fatturi ta’ sostenibbiltà kif definiti fil-punt (24) tal-Artikolu 2 tar-Regolament (UE) 2019/2088.
            
         
         
            
               _______________________________________________________________
            
            
               **
                     Ir-Regolament (UE) 2020/852 tal-Parlament Ewropew u tal-Kunsill tat-18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli, u li jemenda r-Regolament (UE) 2019/2088 (ĠU L 198, 22.6.2020, p. 13).
            
            
               ***
                     Ir-Regolament (UE) 2019/2088 tal-Parlament Ewropew u tal-Kunsill tas-27 ta’ Novembru 2019 dwar divulgazzjonijiet relatati mas-sostenibbiltà fis-settur tas-servizzi finanzjarji (ĠU L 317, 9.12.2019, p. 1).”;
            
            
               (2)
                     fl-Artikolu 3, il-paragrafu 1 huwa sostitwit b’dan li ġej:
            
            
               “1.
                     Għall-finijiet li jiġu identifikati, f’konformità mal-Artikolu 28 tad-Direttiva (UE) 2016/97, it-tipi ta’ kunflitti ta’ interess li jfeġġu matul it-twettiq ta’ xi attivitajiet ta’ distribuzzjoni tal-assigurazzjoni relatati mal-prodotti ta’ investiment fl-assigurazzjoni u li jinvolvu riskju ta’ ħsara għall-interessi ta’ konsumatur, inkluż il-preferenzi ta’ sostenibbiltà tiegħu jew tagħha, l-intermedjarji tal-assigurazzjoni u l-impriżi tal-assigurazzjoni għandhom jivvalutaw jekk dawn, persuna rilevanti jew kwalunkwe persuna direttament jew indirettament marbuta magħhom permezz tal-kontroll, ikollhomx interess fl-eżitu tal-attivitajiet ta’ distribuzzjoni tal-assigurazzjoni, li jissodisfa l-kriterji li ġejjin:
            
            
               (a)
                     ikun distint mill-interess tal-konsumaturi jew tal-konsumaturi potenzjali fl-eżitu tal-attivitajiet ta’ distribuzzjoni tal-assigurazzjoni;
            
            
               (b)
                     ikollu l-potenzjal li jinfluwenza l-eżitu tal-attivitajiet ta’ distribuzzjoni għad-detriment tal-konsumatur.
            
            
               L-intermedjarji tal-assigurazzjoni u l-impriżi tal-assigurazzjoni għandhom jipproċedu bl-istess mod għall-finijiet tal-identifikazzjoni ta’ kunflitti ta’ interess bejn konsumatur u ieħor.”;
            
            
               (3)
                     L-Artikolu 9 huwa emendat kif ġej:
            
            
               (a)
                     fil-paragrafu 2, il-punt (a) huwa sostitwit b’dan li ġej:
            
            
               “(a)
                     jissodisfa l-objettivi tal-investiment tal-konsumatur jew tal-konsumatur potenzjali inkwistjoni, inkluż it-tolleranza għar-riskju ta’ dik il-persuna u kull preferenza ta’ sostenibbiltà;”;
            
            
               (b)
                     il-paragrafu 4 huwa sostitwit b’dan li ġej:
            
            
               “4.
                     L-informazzjoni rigward l-objettivi tal-investiment tal-konsumatur jew tal-konsumatur potenzjali għandha tinkludi, meta rilevanti, informazzjoni dwar it-tul ta’ żmien li l-konsumatur jew il-konsumatur potenzjali jixtieq iżomm l-investiment, il-preferenzi tiegħu jew tagħha rigward it-teħid tar-riskju, il-profil tar-riskju, l-iskopijiet tal-investiment u apparti minn hekk, il-preferenzi ta’ sostenibbiltà tiegħu jew tagħha. Il-livell ta’ informazzjoni miġbura għandu jkun xieraq għat-tip speċifiku ta’ prodott jew servizz li qed jiġi kkunsidrat.”;
            
            
               (c)
                     il-paragrafu 6 huwa sostitwit b’dan li ġej:
            
            
               “6.
                     Meta jiġi pprovdut parir dwar prodott ta’ investiment fl-assigurazzjoni f’konformità mal-Artikolu 30(1) tad-Direttiva (UE) 2016/97, intermedjarju tal-assigurazzjoni jew impriża tal-assigurazzjoni ma għandhomx jagħmlu rakkomandazzjoni f’każijiet li fihom l-ebda prodott ma jkun xieraq għall-konsumatur jew għall-konsumatur potenzjali.
            
            
               Intermedjarju tal-assigurazzjoni jew impriża tal-assigurazzjoni ma għandhomx jirrakkomandaw prodotti ta’ investiment fl-assigurazzjoni bħala li jissodisfaw il-preferenzi ta’ sostenibbiltà ta’ konsumatur jew konsumatur potenzjali fil-każijiet li fihom dawk il-prodotti ta’ investiment fl-assigurazzjoni ma jissodisfawx dawk il-preferenzi. L-intermedjarju tal-assigurazzjoni jew l-impriża tal-assigurazzjoni għandhom jispjegaw lill-konsumaturi jew lill-konsumaturi potenzjali r-raġunijiet għaliex ma għamlux dan u jżommu rekord ta’ dawk ir-raġunijiet.
            
            
               Fil-każijiet li fihom l-ebda prodott ta’ investiment fl-assigurazzjoni ma jissodisfa l-preferenzi ta’ sostenibbiltà tal-konsumatur jew tal-konsumatur potenzjali, u l-konsumatur jiddeċiedi li jadatta l-preferenzi ta’ sostenibbiltà tiegħu jew tagħha, l-intermedjarju tal-assigurazzjoni jew l-impriża tal-assigurazzjoni għandhom iżommu rekord tad-deċiżjoni tal-konsumatur, inklużi r-raġunijiet għal dik id-deċiżjoni”;
            
            
               (4)
                     L-Artikolu 14 huwa emendat kif ġej:
            
            
               (a)
                     fil-paragrafu (1), il-punt (b), il-punt (i) huwa sostitwit b’dan li ġej:
            
            
               “(i)l-objettivi ta’ investiment tal-konsumatur, inkluża t-tolleranza tar-riskju ta’ dik il-persuna, u jekk l-objettivi ta’ investiment tal-konsumatur jinkisbux billi jitqiesu l-preferenzi ta’ sostenibbiltà tiegħu jew tagħha;”;
            
         
         
            
               (b)fil-paragrafu 4, jiżdied is-subparagrafu li ġej:
            
            
               “Ir-rekwiżiti biex jiġu ssodisfati l-preferenzi ta’ sostenibbiltà tal-konsumaturi jew tal-konsumaturi potenzjali, fejn rilevanti, ma għandhomx ibiddlu l-kundizzjonijiet stipulati fl-ewwel subparagrafu.”.
            
            
               Artikolu 3
            
            
               Dħul fis-seħħ u applikazzjoni
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika minn [Uffiċċju tal-Pubblikazzjonijiet, jekk jogħġbok daħħal id-data - 12-il xahar wara l-pubblikazzjoni fil-Ġurnal Uffiċjali tal-Unjoni Ewropea].
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 21.4.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: il-Patt Ekoloġiku Ewropew (COM(2019)640 final) 
               
               
                  
                     (2)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni Pjan ta’ Azzjoni: Il-Finanzjament tat-Tkabbir Sostenibbli (COM(2018) 97 final).
               
               
                  
                     (3)
                  
                        Ir-Regolament Delegat tal-Kummissjoni (UE) 2017/2358 tal-21 ta’ Settembru 2017 li jissupplimenta d-Direttiva (UE) 2016/97 tal-Parlament Ewropew u tal-Kunsill fir-rigward tar-rekwiżiti ta’ sorveljanza u ta’ governanza tal-prodotti għall-impriżi tal-assigurazzjoni u għad-distributuri tal-assigurazzjoni (ĠU L 341, 20.12.2017, p. 1).
               
               
                  
                     (4)
                  
                        Id-Direttiva (UE) 2016/97 tal-Parlament Ewropew u tal-Kunsill tal-20 ta’ Jannar 2016 dwar id-distribuzzjoni tal-assigurazzjoni (ĠU L 26, 2.2.2016, p. 19).
               
               
                  
                     (5)
                  
                        Ir-Regolament Delegat tal-Kummissjoni (UE) 2017/2359 tal-21 ta’ Settembru 2017 li jissupplimenta d-Direttiva (UE) 2016/97 tal-Parlament Ewropew u tal-Kunsill fir-rigward ta' rekwiżiti ta’ informazzjoni u regoli tal-kondotta tal-operazzjonijiet applikabbli għad-distribuzzjoni ta’ prodotti ta’ investiment fl-assigurazzjoni (ĠU L 341, 20.12.2017, p. 8).
               
               
                  
                     (6)
                  
                        Ir-Regolament (UE) 2019/2088 tal-Parlament Ewropew u tal-Kunsill tas-27 ta’ Novembru 2019 dwar divulgazzjonijiet relatati mas-sostenibbiltà fis-settur tas-servizzi finanzjarji (ĠU L 317, 9.12.2019, p. 1).
               
               
                  
                     (7)
                  
                        Ir-Regolament tal-Parlament Ewropew u tal-Kunsill (UE) 2020/852 tat-18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli (ĠU L 198, 22.6.2020, p. 13).
               
               
                  
                     (8)
                  
                        EIOPA-BoS-19/172, it-30 ta’ April 2019.
               
               
                  
                     (9)
                  
                        Ir-Regolament (UE) 2019/2089 tal-Parlament Ewropew u tal-Kunsill tas-27 ta’ Novembru 2019 li jemenda r-Regolament (UE) 2016/1011 fir-rigward ta’ Parametri Referenzjarji tat-Tranżizzjoni Klimatika tal-UE, ta’ Parametri Referenzjarji tal-UE allinjati mal-Ftehim ta’ Pariġi u ta’ divulgazzjonijiet relatati mas-sostenibbiltà għall-parametri referenzjarji (ĠU L 317, 9.12.2019, p. 17).
               
               
                  
                     (10)
                  
                        ĠU L 26, 2.2.2016, p. 19.
               
               
                  
                     (11)
                  
                        Id-Deċiżjoni tal-Kunsill (UE) 2016/1841 tal-5 ta’ Ottubru 2016 dwar il-konklużjoni, f’isem l-Unjoni Ewropea, tal-Ftehim ta’ Pariġi adottat skont il-Konvenzjoni Qafas tan-Nazzjonijiet Uniti dwar it-Tibdil fil-Klima (ĠU L 282, 19.10.2016, p. 1).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        Ir-Regolament Delegat tal-Kummissjoni (UE) 2017/2358 tal-21 ta’ Settembru 2017 li jissupplimenta d-Direttiva (UE) 2016/97 tal-Parlament Ewropew u tal-Kunsill fir-rigward tar-rekwiżiti ta’ sorveljanza u ta’ governanza tal-prodotti għall-impriżi tal-assigurazzjoni u għad-distributuri tal-assigurazzjoni (ĠU L 341, 20.12.2017, p. 1).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Ir-Regolament (UE) 2020/852 tal-Parlament Ewropew u tal-Kunsill tat-18 ta’ Ġunju 2020 dwar l-istabbiliment ta’ qafas biex jiġi ffaċilitat l-investiment sostenibbli, u li jemenda r-Regolament (UE) 2019/2088 (ĠU L 198, 22.6.2020, p. 13).
               
               
                  
                     (17)
                  
                        Ir-Regolament (UE) 2019/2088 tal-Parlament Ewropew u tal-Kunsill tas-27 ta’ Novembru 2019 dwar divulgazzjonijiet relatati mas-sostenibbiltà fis-settur tas-servizzi finanzjarji (ĠU L 317, 9.12.2019, p. 1).